Rune Berg

Rune Berg (født 1976) er en norsk låtskriver, gitarist, produsent og forfatter fra Giske utenfor Ålesund. Rune Berg er mest kjent som gitarist, produsent og låtskriver for bandene The Margarets og Number Seven Deli. Han har også vært kapellmester for Bikubesong på Det norske teatret, og i 2012 debuterte han som soloartist. Han har skrevet og produsert musikk for filmer og TV-serier, og har sitt eget studio under navnet Lydbroderiet.


== Forfatterskap ==
Berg debuterte som forfatter  i 2022 med den kritikerroste romanen Nesten sanne historier om Rune Lisbeth Berg  på Tiden Norsk Forlag.


== Musikalsk virke ==


=== The Margarets ===
I 1991 startet Rune Berg bandet The Margarets sammen med fetteren Alex Rinde. Etter en lovende start med TV-opptreden på NRKs Gundersen & Grønlund, A-listing på NRK P3, spillejobber på store scener som Rockefeller og Sentrum Scene og seier i NRK og musikkmagasinet Beats demokonkurranse Absolutt potensiale, gikk bandet hver til sitt i 1994. 
I 1999 ble The Margarets gjenforent, og fikk i 2001 en hit med låten «Rubber Rubbish». Debutalbumet What Kept You? fra 2002 solgte i mer enn 30 000 eksemplarer, og mottok to nominasjoner til Spellemannprisen. Singlene «A Spoonful Of Love» og «Alain Delon» ble store radiohits, og sistnevnte er ifølge Norwegian Band Index den mest kritikerroste plateutgivelsen i Norge noensinne.
Bandets fire første utgivelser oppnådde alle topp ti-plasseringer på VG-lista. 
I 2003 arrangerte The Margarets en mindre spleisefest i fjøra på Giske, kalt Sommerfesten på Giske, som med årene har vokst til å bli en stor festival. Bandet startet også opp lydstudioet Ocean Sound Recordings, hvor de spilte inn sine to siste album. Senere overtok selskapet Momentium ansvaret for å arrangere festivalen og drive lydstudioet.
Bandet ble offisielt oppløst i 2011.


=== Number Seven Deli ===
Bandet Number Seven Deli ble startet i 1997 av Rune Berg, Johnny Hide, Per Amund Solberg og Simen Mæhlum, som hadde gått sammen på Rønningen folkehøgskole i 1995/1996.I 1999 vant de Urørt-konkurransen på NRK P3, og debutsingelen «In The Wrong Arms» ble A-listet på samme kanal. I kjølvannet av dette fulgte spillejobber over hele landet, blant annet på Øya-festivalen og Quart-festivalen, og nominasjon til «Årets live-act» av Natt&Dag. Singelen I Used To Be Scared ble den mest spilte norske låten på norsk radio sommeren 2002, og oppnådde to førsteplasser på Norsktoppen. For debutalbumet «Falkner Street» i 2003 ble bandet nominert til Spellemannprisen. Bandet ga ut albumene Seconds i 2006 og Toxteth i 2012.


=== GISKE (band) ===
Tre av medlemmene fra det oppløste The Margarets, Rune Berg, Ronnie MAG Larsen & Alex Rinde, debuterte med syvtommeren Strangers In A New Town den 2. november 2012. Det ble opplyst at deres første plate skulle komme i 2014, og bandet tok navnet GISKE. 


=== Solokarriere ===
I 2009 startet innspillingen av det som skulle bli Rune Bergs debut som soloartist i Ocean Sound Recordings. Etter et langvarig opphold startet innspillingene opp igjen med Robert Post som medprodusent i Lydbroderiet i 2011. Plata fikk tittelen Hølå og mottok glitrende kritikker da den kom den 30. november 2012.


=== Produsent ===
Rune har fungert som produsent for både The Margarets og Number Seven Deli, men har også produsert plater for en hel rekke andre band og artister, for eksempel Benny Borg, Asbjørn Ribe, Dylan Mondegreen, Bedroom Eyes og Robert Post. Han driver sitt eget studio, Lydbroderiet, på Sofiemyr utenfor Oslo.


== Diskografi ==


=== Med andre ===
2001: Alain Delon / Rubber Rubbish (EP), Playground Music – med The Margarets
2002: What Kept You? (album), Universal Music – med The Margarets
2002: Sound Of Summer (singel), Universal Music – med The Margarets
2002: I Used To Be Scared (EP), BMG – med Number Seven Deli
2003: Falkner Street (album), BMG – med Number Seven Deli
2005: Love Will Haunt You Down (album), Universal Music – med The Margarets
2006: Seconds (album), Breakwater Records – med Number Seven Deli
2006: Oh! Pretty Woman (singel), Breakwater Records – med The Margarets
2008: Twenty Years Erased (album), Division Records – med The Margarets
2008: Look For Love (album), Division Records – med The Margarets
2012: Toxteth (album), SkiPop Records – med Number Seven Deli
2012: Strangers In A New Town (singel), SkiPop Records – med Ronnie MAG Larsen & Alex Rinde


=== Som soloartist ===
2012: Hølå (album), SkiPop Records


== Bibliografi ==
2022: Nesten sanne historier om Rune Lisbeth Berg (roman), Tiden Norsk Forlag


== Referanser ==